# อำเภอปลวกแดง
ปลวกแดง เป็นอำเภอหนึ่งของจังหวัดระยอง

 ที่ตั้งและอาณาเขต 
อำเภอปลวกแดงมีอาณาเขตติดต่อกับเขตการปกครองข้างเคียงดังต่อไปนี้
 ทิศเหนือ ติดต่อกับอำเภอศรีราชาและอำเภอหนองใหญ่ (จังหวัดชลบุรี)
 ทิศตะวันออก ติดต่อกับอำเภอวังจันทร์และอำเภอบ้านค่าย
 ทิศใต้ ติดต่อกับอำเภอบ้านค่ายและอำเภอนิคมพัฒนา
 ทิศตะวันตก ติดต่อกับอำเภอบางละมุง (จังหวัดชลบุรี)

 ประวัติ 
ปลวกแดง เป็นชื่อหมู่บ้านหนึ่งในตำบลละหาร อำเภอบ้านค่าย ต่อมาได้แยกหมู่ที่ 6–12 ของตำบลละหารตั้งเป็นตำบลตาสิทธิ์ วันที่ 21 มิถุนายน พ.ศ. 2490 บ้านปลวกแดงจึงย้ายมาขึ้นกับตำบลตาสิทธิ์ ต่อมา พ.ศ. 2513 กำนัน ผู้ใหญ่บ้าน ราษฎรตำบลละหาร กับตำบลตาสิทธิ์ รวม 2 ตำบล ได้พิจารณาว่าสภาพทางภูมิศาสตร์ ลักษณะความเป็นอยู่ การประกอบอาชีพ แนวโน้มมีความเจริญในอนาคต และความเห็นชอบของคณะกรรมการหมู่บ้าน สภาตำบล หัวหน้าส่วนราชการประจำอำเภอ จังหวัด สภาจังหวัด สมาชิกสภาผู้แทนราษฎร และกระทรวงมหาดไทย จึงได้ประกาศเขตท้องที่อำเภอบ้านค่ายแยกพื้นที่ตำบลตาสิทธิ์ และตำบลละหาร ออกมาตั้งเป็น กิ่งอำเภอปลวกแดง วันที่ 1 มิถุนายน พ.ศ. 2513 ตามประกาศกระทรวงมหาดไทยลงวันที่ 1 มิถุนายน พ.ศ. 2513 โดยมีผลบังคับตั้งแต่วันที่ 14 พฤษภาคม ปีเดียวกัน โดยตั้งที่ว่าการกิ่งอำเภอและศูนย์ราชการต่าง ๆ ในพื้นที่หมู่ที่ 1 บ้านปลวกแดง ตำบลตาสิทธิ์

ขณะจัดตั้งกิ่งอำเภอได้เพียง 3 เดือน ประชาชนในพื้นที่หมู่ที่ 1–3 (ในขณะนั้น) ตำบลละหาร และหมู่ที่ 1–2 (ในขณะนั้น) ตำบลตาสิทธิ์ได้แจ้งแก่ทางราชการว่า ยังสะดวกในการติดต่อราชการกับอำเภอบ้านค่าย ใน พ.ศ. 2513 จึงแยกพื้นที่ 5 หมู่บ้านกลับเข้าเขตการปกครองของทางอำเภอบ้านค่าย วันที่ 22 กันยายน พ.ศ. 2513 โดย 3 หมู่บ้านของตำบลละหาร ตั้งเป็นหมู่ที่ 5–7 ตำบลบางบุตร และ 2 หมู่บ้านของตำบลตาสิทธิ์ ตั้งเป็นหมู่ที่ 7–8 ตำบลหนองละลอก 

ใน พ.ศ. 2518 ทางราชการเห็นว่าตำบลตาสิทธิ์มีพื้นที่ขนาดใหญ่ จึงแยก 10 หมู่บ้าน ตั้งเป็นตำบลปลวกแดง วันที่ 26 สิงหาคม พ.ศ. 2518 ต่อมาใน พ.ศ. 2521 ได้ตั้งตำบลแม่น้ำคู้ แยกออกจากตำบลปลวกแดง วันที่ 9 พฤษภาคม พ.ศ. 2521 เนื่องจากหลักเกณฑ์ต้องมีตำบลไม่น้อยกว่า 4 ตำบล (ในพื้นที่ห่างไกล) ก่อนที่จะยกฐานะขึ้นเป็นอำเภออย่างเป็นทางการ ในวันที่ 25 มีนาคม พ.ศ. 2522 วันที่ 25 มีนาคม พ.ศ. 2522 ก่อนที่จะตั้งตำบลลำดับที่ 5 โดยแยก 4 หมู่บ้านของตำบลปลวกแดง ตั้งเป็นตำบลมาบยางพร ใน พ.ศ. 2525 วันที่ 1 มิถุนายน พ.ศ. 2525 และตั้งตำบลหนองไร่ ใน พ.ศ. 2531 โดยแยก 6 หมู่บ้านของตำบลละหาร วันที่ 31 สิงหาคม พ.ศ. 2531

 การแบ่งเขตการปกครอง 
 การปกครองส่วนภูมิภาค 
อำเภอปลวกแดงแบ่งพื้นที่การปกครองออกเป็น 6 ตำบล 34 หมู่บ้าน ได้แก่
1.ปลวกแดง(Pluak Daeng)6 หมู่บ้าน2.ตาสิทธิ์(Ta Sit)4 หมู่บ้าน3.ละหาร(Lahan)4 หมู่บ้าน4.แม่น้ำคู้(Maenam Khu)7 หมู่บ้าน5.มาบยางพร(Map Yang Phon)7 หมู่บ้าน6.หนองไร่(Nong Rai)6 หมู่บ้าน

 การปกครองส่วนท้องถิ่น 
ท้องที่อำเภอปลวกแดงประกอบด้วยองค์กรปกครองส่วนท้องถิ่น 8 แห่ง ได้แก่
 เทศบาลตำบลจอมพลเจ้าพระยา  ครอบคลุมพื้นที่ตำบลตาสิทธิ์ เฉพาะบางส่วนของหมู่ที่ 3
 เทศบาลตำบลบ้านปลวกแดง  ครอบคลุมพื้นที่ตำบลปลวกแดง เฉพาะบางส่วนของหมู่ที่ 1
 องค์การบริหารส่วนตำบลปลวกแดง  ครอบคลุมพื้นที่ตำบลปลวกแดง (นอกเขตเทศบาลตำบลบ้านปลวกแดง)
 องค์การบริหารส่วนตำบลตาสิทธิ์  ครอบคลุมพื้นที่ตำบลตาสิทธิ์ (นอกเขตเทศบาลตำบลจอมพลเจ้าพระยา)
 องค์การบริหารส่วนตำบลละหาร  ครอบคลุมพื้นที่ตำบลละหารทั้งตำบล
 องค์การบริหารส่วนตำบลแม่น้ำคู้  ครอบคลุมพื้นที่ตำบลแม่น้ำคู้ทั้งตำบล
 องค์การบริหารส่วนตำบลมาบยางพร  ครอบคลุมพื้นที่ตำบลมาบยางพรทั้งตำบล
 องค์การบริหารส่วนตำบลหนองไร่  ครอบคลุมพื้นที่ตำบลหนองไร่ทั้งตำบล

 กีฬา 
อำเภอปลวกแดงมีสโมสรฟุตบอลอาชีพหนึ่งแห่ง คือ สโมสรฟุตบอลปลวกแดง ยูไนเต็ด ซึ่งปัจจุบันแข่งขันในไทยลีก 3 โซนภาคตะวันออก